Document ID: 32004R0029

Komission asetus (EY) N:o 29/2004,
annettu 8 päivänä tammikuuta 2004,
neuvoston asetuksessa (EY) N:o 577/98 säädettyjen työ- ja perhe-elämän yhteensovittamista koskevien vuoden 2005 lisäkysymysten määrittelystä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön työvoimaa koskevan otantatutkimuksen järjestämisestä 9 päivänä maaliskuuta 1998 annetun neuvoston asetuksen (EY) N:o 577/98(1) ja erityisesti sen 4 artiklan 2 kohdan,
sekä katsoo seuraavaa:
(1) Työvoimaa koskevan otantatutkimuksen lisäkysymyksiä koskevasta vuosien 2004-2006 ohjelmasta annetussa komission asetuksessa (EY) N:o 246/2003(2) säädetään työ- ja perhe-elämän yhteensovittamista koskevista lisäkysymyksistä.
(2) Asetuksen (EY) N:o 577/98 4 artiklan 2 kohdan mukaan yksityiskohtainen luettelo lisäkysymyksillä kerättävistä tiedoista on laadittava vähintään kaksitoista kuukautta ennen kyseisen lisäkysymyssarjan tarkastelujakson alkamista.
(3) On tarpeen saada kattavat ja vertailukelpoiset tiedot työ- ja perhe-elämän yhteensovittamisesta, kuten todetaan työllisyyden suuntaviivoissa vuodeksi 2003, erityissuuntaviivojen kohdassa "sukupuolten tasa-arvo" yhtenä EU:n tasa-arvopolitiikan työllisyystavoitteista, jotka neuvosto on hyväksynyt 22 päivänä heinäkuuta 2003(3).
(4) Tässä päätöksessä säädetyt toimenpiteet ovat tilasto-ohjelmakomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Vuonna 2005 lisäkysymyksillä kerättävien tietojen yksityiskohtainen luettelo vahvistetaan tämän asetuksen liitteessä.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä tammikuuta 2004.

Labels: 12
0
9